KOMISIJOS REGLAMENTAS (EB) Nr. 2278/2004
2004 m. gruodžio 30 d.
iš dalies keičiantis Reglamentą (EB) Nr. 2759/1999, nustatantį Tarybos reglamento (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu (1), ypač į jo 12 straipsnio 1 dalį,
kadangi:
(1)
1999 m. gegužės 17 d. Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiančio bei panaikinančio tam tikrus reglamentus (2), su pakeitimais, padarytais Reglamentu (EB) Nr. 1783/2003 (3), 26 straipsnio 1 dalyje yra pateiktos tam tikros nuostatos, kurios nėra tiesiogiai taikytinos šalims naudos gavėjoms pagal Reglamentą (EB) Nr. 1268/1999. Todėl 26 straipsnis jau nebegali būti minimas Komisijos reglamento (EB) Nr. 2759/1999 (4) 3 straipsnyje. Dėl to į Reglamento (EB) Nr. 2759/1999 3 straipsnio 1 dalį reikėtų įtraukti specialias nuostatas, atsižvelgiant į šalių pareiškėjų padėtį.
(2)
Reglamento (EB) Nr. 1268/1999 8 straipsnyje kalbama apie Bendrijos finansavimo normą ir pagalbos intensyvumą. To straipsnio 2 dalyje didinama viešosios pagalbos investicijoms į žemės ūkio valdas, tarp kitų ir jaunųjų ūkininkų investicijoms ir (arba) į kalnuotas vietoves, viršutinė riba. Šios sąlygos turėtų būti apibrėžtos vadovaujantis valstybėse narėse taikytinais principais.
(3)
Todėl Reglamentą (EB) Nr. 2759/1999 reikėtų atitinkamai iš dalies pakeisti.
(4)
Šiame reglamente numatytos priemonės atitinka Žemės ūkio struktūrų ir kaimo plėtros valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2759/1999 iš dalies keičiamas taip:
1)
3 straipsnio dalis pakeičiama taip:
„1. Parama gali būti teikiama Reglamento (EB) 1257/19992 5 straipsnyje numatytoms investicijoms, skirtoms pagerinti Sutarties I priede nurodytų žemės ūkio produktų, įskaitant žuvininkystės produktus, perdirbimą ir prekybą jais. Žemės ūkio produktai, išskyrus žuvininkystės produktus, turi būti šalių pareiškėjų arba Bendrijos kilmės. Mažmeninio lygio investicijos neremiamos.
Parama teikiama asmenims, visiškai atsakingiems už investicijų finansavimą įmonėse, kurios atitinka šio reglamento 2 straipsnio 2 dalies pirmoje ir antroje įtraukose numatytas sąlygas.
Tačiau jeigu acquis nustatyti minimalūs aplinkos, higienos ir gyvūnų gerovės reikalavimai teikiant paraiškas buvo nustatyti iš naujo, sprendimas suteikti paramą galios tik tuo atveju, jei įmonė iki investicijos įsisavinimo pabaigos atitiks naujuosius standartus.“.
2)
8 straipsnio 4 dalis keičiama taip:
„4. Taikant Reglamento (EB) Nr. 1268/1999 8 straipsnio 2 dalį vartojami šie sąvokų apibrėžimai:
a)
„jauni ūkininkai“ - tai ūkininkai, kuriems sprendimo suteikti paramą priėmimo metu dar nesukako 40 metų ir kurie turi atitinkamus profesinius įgūdžius bei kompetenciją;
b)
„kalnuotos vietovės“ - tai Reglamento (EB) Nr. 1257/1999 18 straipsnio 1 dalyje apibūdintos kalnuotos vietovės;
c)
„viešoji pagalba“ - tai visos minėtos pagalbos, teikiamos arba neteikiamos pagal programą.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 30 d.